b'\n_START_ARTICLE_\nAstute-luokka\n_START_SECTION_\nTaustaa\n_START_PARAGRAPH_\nTrafalgar-luokan toisen tuotantosarjan, josta lopulta syntyi Astute-luokka, suunnittelu aloitettiin kes\xc3\xa4kuussa 1991. Britannian puolustusministeri\xc3\xb6 ilmoitti 17. maaliskuuta 1997 tilaavansa kahdella miljardilla punnalla kolme sukellusvenett\xc3\xa4 sek\xc3\xa4 virallisti Astute-luokan nimen. Tilaus allekirjoitettiin 26. maaliskuuta GEC-Marconin kanssa, ja sen tyt\xc3\xa4ryhti\xc3\xb6 VSEL (nykyinen BAE Systems Submarine Solutions) valmistaisi alukset. Luokan alusten piti korvata viisi Swiftsure-luokan alusta sek\xc3\xa4 kaksi vanhinta Trafalgar-luokan alusta. Kaikki poistettavaksi suunnitellut alukset poistuivat palveluksesta vuoden 2011 loppuun menness\xc3\xa4, vaikka palvelukseen saatu vain yksi uusi alus.\n_START_SECTION_\nAsej\xc3\xa4rjestelm\xc3\xa4\n_START_PARAGRAPH_\nAluksella on kuusi 21 tuuman torpedoputkea. Luokan aluksissa on tilat 38 ohjukselle, ja ne on normaalisti suunniteltu varustettavan 24 Spearfish-torpedolla ja nelj\xc3\xa4ll\xc3\xa4toista Tomahawk IV -risteilyohjuksella. Risteilyohjukset mahdollistavat iskun 1\xc2\xa0600 kilometrin p\xc3\xa4\xc3\xa4h\xc3\xa4n. Lis\xc3\xa4ksi kukin torpedo voidaan korvata kahdella Stonefish-miinalla.\n_START_SECTION_\nVoimanl\xc3\xa4hde\n_START_PARAGRAPH_\nAlusten p\xc3\xa4\xc3\xa4voimanl\xc3\xa4hteen\xc3\xa4 on painevesireaktori Rolls-Royce PWR2 (Core H), joka on suunniteltu alun perin Vanguard-luokan aluksille. Sen k\xc3\xa4ytt\xc3\xb6ik\xc3\xa4 kaksi kertaa aiemman version k\xc3\xa4ytt\xc3\xb6ik\xc3\xa4\xc3\xa4 suurempi, ja on arvioitu, ett\xc3\xa4 luokan alukset voivat kiert\xc3\xa4\xc3\xa4 maapallon 40 kertaa ilman tankkausta. Reaktorin suuren koon vuoksi Astute-luokan alukset ovat noin 30 prosenttia suurempia kuin edelt\xc3\xa4neet Trafalgar-luokan alukset.\n_START_SECTION_\nElektroniikka\n_START_PARAGRAPH_\nAluksille suunniteltiin uusi taistelunjohtoj\xc3\xa4rjestelm\xc3\xa4 ACMS (engl. Astute Combat Management System), joka on paranneltu versio Trafalgar-luokassa k\xc3\xa4ytetyst\xc3\xa4 SMCS-j\xc3\xa4rjestelm\xc3\xa4st\xc3\xa4 (engl. Submarine Command System). J\xc3\xa4rjestelm\xc3\xa4 ker\xc3\xa4\xc3\xa4 tiedot sukellusveneen j\xc3\xa4rjestelmist\xc3\xa4 ja esitt\xc3\xa4\xc3\xa4 ne tilannekuvana._NEWLINE_Aluksille on asennettu Atlas Hydrographic DESO 25 -tarkkuuskaikuluotain, kaksi optronista CM010-periskooppia. Lis\xc3\xa4ksi aluksilla on Thales Underwater Systemsin tyypin 2076 kaikuluotain, joka muodostaa etsint\xc3\xa4- ja maalinosoitusj\xc3\xa4rjestelm\xc3\xa4n. Aluksessa on my\xc3\xb6s Raytheon Systemsin Successor-tunnistusj\xc3\xa4rjestelm\xc3\xa4.'